Súradnice: 55°24′57″S 37°54′08″V﻿ / ﻿55,4158°S 37,9022°V﻿ / 55.4158; 37.9022

Letisko Moskva Domodedovo
**Teroristický útok na letisku Domodedovo v roku 2011** bol podľa mediálnych správ samovražedný teroristický útok s použitím silných výbušnín. Došlo k nemu 24. januára krátko po 16:30 hod miestneho času (14:30 hod SEČ) na najvyťaženejšom moskovskom letisku Domodedovo nachádzajúcom sa neďaleko rovnomenného mesta v Moskovskej oblasti. Podľa prvých verzií vyšetrovateľov atentát spáchali s najväčšou pravdepodobnosťou islamskí teroristi z Dagestanu a Čečenska, nie sú však vylúčené ani ďalšie verzie. Motívom útoku mohol byť severokaukazský konflikt. Spočiatku boli prichádzajúce lety odklonené na letiská Letisko Moskva-Vnukovo a Letisko Moskva-Šeremetievo. Podľa údajov tlačovej agentúry Interfax sa prevádzka na letisku Domodedovo po 20 minútach od výbuchu opäť obnovila.

Sila a dôsledky výbuchu
-----------------------

Výbuch si vyžiadal 36 obetí a najmenej 180 zranených a jeho sila je porovnateľná so silou výbuchu 5 kg trinitrotoluénu. Vo výbušninách sa nachádzali rôzne drobné kovové predmety, medzi iným aj klince a skrutky, s cieľom zabiť a zraniť čo najviac ľudí. Ranení boli prevezení do 12 nemocníc v Moskve, Domodedove, Vidne a Podoľsku.

Obete
-----

Z 36 mŕtvych obetí výbuchu je 30 mužov a 6 žien. Najstarším, ktorý neprežil, je muž, občan Ruskej federácie (nar. 1924), najmladšou takisto Ruska (nar. 1991). Medzi ôsmimi zahraničnými mŕtvymi obeťami sú 2 ženy z Rakúska (nar. 1961) a Ukrajiny (nar. 1981). Jednou z britských obetí bol 39 ročný Gordon Cousland, analytik a člen predsedníctva britskej firmy CACI. Pri obeti nemeckej národnosti sa jednalo o 34 ročného, z Kolína nad Rýnom, technika firmy Vaillant Group. Rakúskymi obetami sa stali 49 ročná žena z Viedne a 42 ročný zamestnanec firmy Bene AG z mesta Linz, ktorý bol z dôvodov dvojitého štátneho občianstva na zozname obetí dočasne vedený ako Bulhar.

### Občania SR

Na letisku sa v dobe výbuchu nachádzalo viacero Slovákov. Medzi zranenými boli dvaja z nich. Krátko po výbuchu bola do nemocnice prevezená herečka SND Zuzana Fialová, ktorej zranenia boli v porovnaní s prvými mediálnymi informáciami vážnejšie. Deň po výbuchu herec Ľuboš Kostelný, ktorý bol v čase atentátu na letisku spolu so Zuzanou Fialovou a svojou sestrou, vyhľadal lekárske ošetrenie. V nemocnici sa podrobil chirurgickému zákroku, pri ktorom mu odstránili z nohy šrapnel. Kolektív pracovníkov trenčianskej firmy vo chvíli výbuchu už vyšiel z letištnej haly.

### Hanna Jablonská

Medzi obeťami útoku, ktoré neprežili, je v ruskom jazyku píšuca ukrajinská dramaturgička, prozaička, poetka a novinárka Hanna Jablonská *(ukr. Ганна Яблонська, rus. Анна Яблонская, vlastným menom Hanna Hryhorivna Mašutinová, nar. 20. júla 1981 v Odese)*. Do Moskvy priletela asi pol hodinu pred výbuchom a účelom jej cesty bolo prevzatie umeleckej ceny za rok 2010 udelenej ruským časopisom "Искусство кино" *(čítaj Iskusstvo kino; slov. Filmové umenie)*. Hanna Jablonská po sebe zanechala manžela a trojročnú dcéru.

### Predbežný počet obetí podľa krajín

| Krajina | Mŕtvi(z toho žien) | Hospitalizovaní |
| --- | --- | --- |
| Rusko Rusko | 27  (4) | 66 |
| Spojené kráľovstvo Spojené kráľovstvo | 1 | 1 |
| Tadžikistan Tadžikistan | 3 | 16 |
| Uzbekistan Uzbekistan | 1 | 1 |
| Moldavsko Moldavsko |  | 1 |
| Nemecko Nemecko | 1 | 1 |
| Rakúsko Rakúsko | 2  (1) |  |
| Slovensko Slovensko |  | 2 |
| Srbsko Srbsko |  | 1 |
| Ukrajina Ukrajina | 1  (1) |  |
| Taliansko Taliansko |  | 1 |
| Francúzsko Francúzsko |  | 1 |
| Nigéria Nigéria |  | 2 |
| Slovinsko Slovinsko |  | 1 |
| Palestína  Palestína |  | 2 |
| Zatiaľ neurčené |  | 20 |
| Spolu | 36  (6) | 116 |

Tabuľka je upravená podľa článku na ruskej wikipédii.

Referencie
----------


|  |  |
| --- | --- |
| Portal | Letecký portálRuský portál |

1. 1 2  Predbežný zoznam mŕtvych (po rusky)
2. ↑  Herec Kostelný je v nemocnici
3. ↑  V Domodedove zahynula dramaturgička Hanna Jablonská (po rusky)

Iné projekty
------------

Commons
* Spolupracuj na Commons Commons ponúka multimediálne súbory na tému **Teroristický útok na letisku Domodedovo**

Zdroje
------

* *Tento článok je čiastočný alebo úplný preklad článkov Zamach na lotnisku Domodiedowo na poľskej Wikipédii, Взрыв в аэропорту Домодедово (2011) na ruskej Wikipédii a Terroranschlag am Flughafen Moskau-Domodedowo na nemeckej Wikipédii.*
* *V tomto článku sú použité fakty zverejnenené v článku Яблонская Анна na ruskej Wikipédii.*